Dya (născută Ioana Diana Prepeliță la 9 mai 1994, Iași, România) este o cântăreață de muzică Pop, RnB și soul. La finele anului 2005, interpreta a devenit membră a grupului New Star Music, formație care a reprezentat România la Concursul Muzical Eurovision Junior 2006, unde s-a clasat pe poziția cu numărul șase. Ulterior, în ultima parte a anului 2008, Dya a obținut un contract de management oferit de Cat Music, preferând să urmeze o carieră pe plan independent. Este absolventă a Colegiului Național de Artă „Octav Băncilă” din Iași, secția canto muzică ușoară-jazz, licențiată a Universității Hyperion - București, Facultatea de jurnalism. În 2018 și-a finalizat studiile de master la Facultatea de Comunicare mediatică și Publicitate din cadrul Universității Hyperion din București. A studiat chitara clasică și pianul în liceu. Pasiunile ei sunt: muzica, cititul, relaxarea în aer liber, cinefilia. „"Muzica este medicamentul sufletului. Spun asta pentru că mă însoțește oriunde, este mereu prezentă, iar atunci când sunt supărată încep să cânt și toate lucrurile revin la normal, iar eu sunt fericită"”.